Boeing ikki aviahalokatdan so‘ng Le Burje aviasaloniga birorta ham buyurtma olmadi

Boeing kompaniyasi birinchi kunda Le Burje aviasaloniga birorta ham yangi buyurtma olinmaganini ma’lum qildi. Bu haqda CNBC telekanaliga tayanib, “Interfaks” xabar berdi.

Shu bilan birga, telekanal bergan ma’lumotga ko‘ra, uning raqobatchisi Airbus 123 ta buyurtma olganini aytgan.
Boeing rahbari Dennis Myulenburg telekanalga bergan intervyusida kompaniya avisalonlarga ko‘proq buyurtma olishni, 737 MAX’ni bozorga qaytarishni ko‘zlamaganini aytgan.
Boeing 737 MAX parvozi ikki aviahalokatdan keyin butun dunyoda taqiqlangandi. 2019-yilning mart oyida Ethiopian Airlines kompaniyasining shu modeldagi samolyoti halokatga uchrashi oqibatida 157 kishining umriga zomin bo‘lgan, 2018-yilda Indoneziyaning Lion Air kompaniyasi samolyoti qulashi oqibatida esa 189 kishi halok bo‘lgandi.